નાયડુ એનડીએમાંથી બહાર નીકળ્યા પછી હવે ભાજપ આંધ્રપ્રદેશમાં એકલો જ લડવા માંગે છે. જોકે રાજ્યમાં તેમના અગાઉના પર્ફોર્મન્સ જોતા પરિણામ નિરાશાજનક જ દેખાય છે. 2014માં, રાજ્યમાં 25 લોકસભાની બેઠકોમાંથી ભાજપને માત્ર બે સીટ મળી હતી જ્યારે ટીડીપીએ 15 અને વાયએસઆરસીપીએ 8 સીટ મેળવી હતી. અત્યાર સુધીમાં ભાજપનો આંધ્રપ્રદેશમાં શ્રેષ્ઠ દેખાવ 1999માં સંયુક્ત આંધ્રપ્રદેશમાં થયો હતો જેમાં તે ટીડીપી સાથે ગઠબંધનમાં વિધાનસભા અને લોકસભાની ચૂંટણી લડયો હતો અને સાત લોકસભાની સીટ જીતી હતી. આંધ્રપ્રદેશમાં ક્યારેય વધુ રાજકીય બળ નહીં મળતા ભાજપ અત્યારે તેના સાથી પક્ષ અને રાજ્યના લોકોની અપેક્ષાઓની ઉપેક્ષાને લઈને એકલો અટુલો પડી ગયો છે. ટીડીપીના કમ્માઓમાં કે વાયએસઆરસીપીના રેડ્ડી, દલિતો અને ખ્રિસ્તીઓમાં કે કલ્યાણના ફિલ્મી ચાહકો અને કાપૂ સમુદાયમાં લાંબા સમયના મજબુત જનાધાર સામે ભાજપને વરેલો કોઈ મતદાર વર્ગ નથી.